Eug(enius) episcopus s(eruus) s(eruorum) dei. Venerabili fratri Hu(goni) episcopo Altisiodorensi salutem. Venerabili fratri nostro Eduensi episcopo, qui per homines suos Vizeliacensis monasterii fratribus multa mala dicitur intulisse, per scripta nostra mandauimus, quatinus ablata sibi et hominibus suis faciat cum integritate restitui et condignam satisfactionem de dampnis et illatis iniuriis exhiberi. Si uero aliquam iusticiam contra eosdem fratres super pecuniaria causa se habere confidit, eundem fratrem quod iustum est in tua presentia uolumus optinere. Per presentia igitur scripta discretioni tue mandamus, quatinus, si agere uoluerit, utramque partem congruo loco et tempore ad tuam audientiam conuoces et causa examinata et cognita inter eos media equitate diffinias.